รายงานคณะกรรมการตรวจสอบประจำปี 2553

เรียน ท่านผู้ถือหุ้น

บริษัท สามารถคอร์ปอเรชั่น จำกัด (มหาชน)

คณะกรรมการตรวจสอบของ บริษัท สามารถคอร์ปอเรชั่น จำกัด (มหาชน)
ประกอบด้วยกรรมการอิสระจำนวน 4 ท่าน ซึ่งมีความเป็นอิสระ ประสบการณ์
และคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
โดยมีนายประดัง ปรีชญางกูร เป็นประธานกรรมการตรวจสอบ ดร.ทองฉัตร หงศ์ลดารมภ์ นายเสรี
สุขสถาพร และนายอรัญ พรหมรัตน์ เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจาก
คณะกรรมการบริษัท ในการกำกับดูแลการดำเนินงานของบริษัท เพื่อให้มั่นใจว่า
ผู้บริหารและกรรมการบริหาร ปฏิบัติหน้าที่อันจะพึงมีต่อผู้ถือหุ้นของบริษัท ด้วยความซื่อสัตย์สุจริต
ความรับผิดชอบ และได้บริหารกิจการตามนโยบายของบริษัท

ในรอบปี 2553 ได้มีการประชุมคณะกรรมการตรวจสอบทั้งสิ้น 6 ครั้ง โดยได้มีการหารือ
และแลกเปลี่ยนข้อคิดเห็นกับผู้บริหาร ผู้ตรวจสอบภายใน และผู้สอบบัญชีในเรื่องที่เกี่ยวข้อง
สรุปสาระสำคัญในการปฏิบัติหน้าที่ได้ดังนี้

-   งบการเงิน :
    คณะกรรมการตรวจสอบได้พิจารณาสอบทานงบการเงินและงบการเงินรวมของบริษัท
    และบริษัทย่อยประจำรายไตรมาส และประจำปี 2553
    ซึ่งผ่านการสอบทานและตรวจสอบจากผู้สอบบัญชีแล้ว
    และนำเสนอต่อคณะกรรมการบริษัทเพื่อพิจารณาอนุมัติ
    โดยได้เชิญผู้บริหารและผู้สอบบัญชีเข้าร่วมประชุมก่อนที่จะได้ให้ความเห็นชอบงบการเงิน
    เพื่อสอบทานความถูกต้องครบถ้วนของงบการเงิน
    รายการปรับปรุงบัญชีที่มีผลกระทบต่องบการเงินอย่างมีนัยสำคัญ
    และความเพียงพอในการเปิดเผยข้อมูล นอกจากนี้
    ยังได้พิจารณาข้อเสนอแนะต่อระบบการควบคุมภายใน
    และรับทราบแผนการสอบบัญชีของผู้สอบบัญชี

คณะกรรมการตรวจสอบ มีความเห็นว่า รายงานทางการเงินและผลการดำเนินงานของบริษัท
ได้จัดทำขึ้นถูกต้อง ตามมาตรฐานการบัญชีที่รับรองทั่วไป
ตลอดจนสอดคล้องกับกฎหมายและกฎระเบียบของหน่วยงานที่เกี่ยวข้อง
รวมทั้งมีการเปิดเผยข้อมูลในงบการเงินอย่างเพียงพอ และทันเวลา เพื่อประโยชน์กับผู้ถือหุ้น
นักลงทุน หรือผู้ใช้งบการเงินในการตัดสินใจลงทุน

-   รายการที่เกี่ยวโยงกัน : คณะกรรมการตรวจสอบได้พิจารณารายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ ให้เป็นไปตามกฎหมาย
    และกฎระเบียบตามที่คณะกรรมการกำกับตลาดทุน และหน่วยงานอื่นๆ ที่เกี่ยวข้องกำหนด
    เพื่อให้มั่นใจว่า รายการดังกล่าวสมเหตุสมผล และเป็นประโยชน์สูงสุดต่อบริษัท และผู้ถือหุ้น

คณะกรรมการตรวจสอบ มีความเห็นว่า ฝ่ายจัดการได้ทำรายการดังกล่าวด้วยความโปร่งใส
และเป็นประโยชน์สูงสุดแก่บริษัทและผู้ถือหุ้น
ด้วยเงื่อนไขและราคาที่สมเหตุสมผลดังเช่นที่ทำกับบุคคลภายนอกทั่วไป

-   ผู้สอบบัญชี :
    คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชีภายนอก
    โดยได้ประเมินความเป็นอิสระ ทักษะ ความรู้ ความสามารถ
    ประสบการณ์ในการตรวจสอบธุรกิจ
    และได้เสนอให้คณะกรรมการบริษัทเพื่อขออนุมัติที่ประชุมผู้ถือหุ้น

-   การบริหารความเสี่ยงและระบบควบคุมภายใน :
    คณะกรรมการตรวจสอบได้สอบทานกระบวนการบริหารความเสี่ยงและติดตามความคืบหน้าของการบริหารความเสี่ยงตามที่เสนอโดยคณะกรรมการบริหารความเสี่ยง
    รวมทั้งประเมินระบบการควบคุมภายใน
    ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบ มีความเห็นว่า บริษัทฯ
มีการบริหารความเสี่ยงและการควบคุมภายในที่เพียงพอและมีประสิทธิผล

-   งานตรวจสอบภายใน : คณะกรรมการตรวจสอบได้กำกับดูแลงานตรวจสอบภายใน
    เพื่อให้มั่นใจได้ว่า การดำเนินกิจกรรมตรวจสอบภายในเป็นไปอย่างมีประสิทธิภาพ
    และมีประสิทธิผล โดยได้สอบทานขอบเขตการปฏิบัติงาน
    และภาระหน้าที่ความรับผิดชอบของหน่วยงานตรวจสอบภายใน ความเพียงพอด้านบุคลากร
    และเครื่องมือที่ใช้ในการตรวจสอบ เพื่อให้การปฏิบัติงานตรวจสอบมีคุณภาพ นอกจากนี้
    คณะกรรมการตรวจสอบได้อนุมัติแผนงานตรวจสอบภายใน ประจำปี 2554
    ที่จัดทำขึ้นตามความเสี่ยงที่มีสาระสำคัญของบริษัท

คณะกรรมการตรวจสอบ มีความเห็นว่า ระบบการตรวจสอบภายในของบริษัท เป็นไปอย่างอิสระ
เพียงพอ และมีประสิทธิผล สอดคล้องกับเป้าหมายและความเสี่ยงของบริษัท

-   การกำกับดูแลกิจการ :
    คณะกรรมการตรวจสอบได้สอบทานและปรับปรุงนโยบายการกำกับดูแลกิจการและจรรยาบรรณของบริษัท
    ให้ได้มาตรฐานสากล สอดคล้องกับแนวปฏิบัติที่ดี และข้อกำหนดของหน่วยงานกำกับดูแล
    ให้มีความเหมาะสมกับการดำเนินธุรกิจของบริษัท ในปัจจุบัน

-   ส่วนได้เสียของกรรมการและผู้บริหาร :
    คณะกรรมการตรวจสอบได้สอบทานและเห็นชอบกับหลักเกณฑ์และวิธีการรายงานส่วนได้เสียของกรรมการและผู้บริหาร
    ในบริษัท และบริษัทย่อย เพื่อให้ปฏิบัติเป็นไปตามพระราชบัญญัติหลักทรัพย์และตลาดหลักทรัพย์
    (ฉบับที่ 4) พ.ศ.2551

-   การปฏิบัติหน้าที่ของตนเอง : คณะกรรมการตรวจสอบ
    ได้ประเมินผลการปฏิบัติหน้าที่ของตนเอง เกี่ยวกับองค์ประกอบของคณะกรรมการตรวจสอบ
    การประชุม ผลงาน ความสัมพันธ์ระหว่างผู้บริหารและผู้สอบบัญชีภายนอก
    ตามแนวทางการปฏิบัติที่ดี
    ของตลาดหลักทรัพย์แห่งประเทศไทยและกฎบัตรคณะกรรมการตรวจสอบ

ผลการประเมิน พบว่า คณะกรรมการตรวจสอบ
มีขอบเขตและผลการปฏิบัติหน้าที่สอดคล้องตามแนวทางการปฏิบัติที่ดี
และกฎบัตรคณะกรรมการตรวจสอบ อันส่งผลให้การกำกับดูแลกิจการดำเนินลุล่วงไปได้ด้วยดี

โดยสรุป คณะกรรมการตรวจสอบเห็นว่า ในปีที่ผ่านมา
คณะกรรมการบริษัทตลอดจนผู้บริหารและกรรมการบริหารของบริษัท
มีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัท
ตามที่วางไว้ภายใต้ระบบการกำกับดูแลกิจการที่มีประสิทธิผล โปร่งใส และเชื่อถือได้
รวมทั้งมีระบบการบริหารความเสี่ยงและระบบการควบคุมภายในที่รัดกุมเพียงพอ

( นายประดัง ปรีชญางกูร ) ประธานคณะกรรมการตรวจสอบ

บริษัท สามารถคอร์ปอเรชั่น จำกัด (มหาชน)